Il-Kunsill adotta konklużjonijiet dwar il-Governanza tal-Internet fis-27 ta' Novembru 2014. Permezz ta' dawk il-konklużjonijiet, il-Kunsill laqa' d-dikjarazzjoni tal-14 ta' Marzu 2014 mill-Amministrazzjoni Nazzjonali tat-Telekomunikazzjoni u l-Informazzjoni (NTIA) tal-Istati Uniti tal-Amerika, li ħabbret l-Intenzjoni tagħha li Tittrasferixxi Funzjonijiet Ewlenin tal-Ismijiet tad-Dominji tal-Internet sa Settembru 2015. Il-Kunsill irriafferma wkoll il-ħtieġa ta' trasferiment f'waqtu u mħejji tajjeb tal-ġestjoni tal-funzjoni tal-Awtorità għan-Numri Assenjati tal-Internet (IANA) lill-komunità multiparteċipattiva b'mod li ma jesponix din il-funzjoni għal kontroll minn interessi kummerċjali jew governattivi ristretti. Minħabba l-importanza tat-transizzjoni tal-ġestjoni tal-IANA, u tal-ħidma transkomunitarja relatata fuq it-tisħiħ tar-responsabbiltà tal-ICANN (Korporazzjoni tal-Internet dwar l-Ismijiet u n-Numri Assenjati), il-Kunsill kien qed isegwi mill-qrib il-proċess imsemmi hawn fuq. Il-Kunsill jirrikonoxxi u jilqa' l-progress miksub sa issa abbażi tal-kontributi tal-partijiet ikkonċernati rilevanti, inklużi l-gvernijiet, li offrew l-ħin tagħhom b'mod volontarju biex jikkontribwixxu għad-diskussjonijiet fi ħdan l-iskadenzi stretti. F'dan ir-rigward, il-Kunsill jappoġġa l-proċess miftuħ, multiparteċipattiv li għaddej bħalissa biex jiġu indirizzati dawn il-kwistjonijiet kumplessi u jenfasizza l-ħtieġa li jiġi żgurat li l-proposta finali tkun żviluppata b'mod xieraq. Il-kuntratt attwali tal-funzjonijiet tal-IANA jiskadi fit-30 ta' Settembru 2015, u l-Kunsill jinnota l-kumplessità tal-proċess ta' transizzjoni. Il-Kunsill jistieden lill-komunità multiparteċipattiva globali biex tagħmel progress ulterjuri fl-iżvilupp tal-proċess ta' transizzjoni u sforzi ulterjuri biex l-Internet jinżamm bħala netwerk uniku, miftuħ, newtrali, liberu u mhux frammentat. Fl-istess waqt, il-Kunsill jinnota li kwalunkwe dewmien mhux ġustifikat ta' dan il-proċess jista' jkollu impatt negattiv fuq id-dibattiti dwar il-governanza tal-internet fid-dinja kollha. Ara l-paġna tal-laqgħa